**Amaryllis**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Noi am plantat un bulb de amaryllis

În pântecul albastru-al unui vis,

Care a-nflorit, iubite,-n miez de iarnă,

Petalele-i sunt sânge de proscris

Ce-mi colorează pielea sidefie

Când tu le-aşezi, în joacă, peste sâni,

Pe porţelanul pântecului moale,

Porţi rubiniul sângelui pe mâini.

Mi-ai spus că vrei să-mbrac în noaptea asta

Roşul aprins al marii pasiuni,

Să trecem pragul dintre ani de mână

Şi peste noi să ningă cu minuni.

- Mai știu c-a fost la început o floare

Ce și-a deschis petala timpuriu,

Mi-a colorat destinu-n primăvară

Când lumea îmi părea un vers pustiu,

De-atunci presar petale albe, roșii,

Pe sânii mici aştern un vis plăpând,

Iar buzele-mi coboară peste pântec

Pe portativul trupului flămând.

În noaptea dintre ani, doar amaryllis

Îți voi așterne-n cale să pășești

La brațul meu. Îmbracă-te în roșu,

Iubito, spune-mi iar cât mă iubeşti!

Liliana Trif Ioan Grigoraş

Din volumul Din paradisul aproape pierdut -

Editura PIM Iași - 2015